El gran acord d’ahir

El portaveu d’Esquerra Republicana al Congrés dels Diputats, **Gabriel Rufián**, ha anunciat que [**ha arribat a un acord amb el govern espanyol per blindar el català**](https://elmon.cat/politica/erc-rebutja-presentar-esmena-totalitat-comptes-pedro-sanchez-323082/)a la nova llei audiovisual espanyola. El document de l’acord entre ERC i el PSOE explica que **la nova normativa “potenciarà i fomentarà la producció audiovisual, protegint les llengües cooficials i contribuint a la seva difusió”**.

L’acord no només garanteix que la nova normativa “**respectarà totes les actuals competències dels organismes de gestió i controls autonòmics**“, sinó que també assegura que aquestes entitats disposaran de noves competències. L’acord també explica que les televisions autonòmiques “es beneficiaran de nous sistemes de finançament”.

Per últim, **ERC també ha aconseguit assegurar una quota d’inversió reservada a les produccions audiovisuals en català**. Esquerra Republicana i el PSOE han acordat que TV3 amb Ràdio Televisió Espanyola serà “motor de producció audiovisual” i que es reservaran fons perquè així sigui. A canvi de totes aquestes promeses dels socialistes de Pedro Sánchez, **ERC ha assegurat per escrit que votarà en contra de totes les esmenes a la totalitat dels pressupostos** que es presentin al Congrés, dues de les quals són de [**Junts**](https://elmon.cat/politica/junts-registra-esmena-totalitat-pressupostos-sanchez-322717/) i de la [**CUP**](https://elmon.cat/politica/cup-presenta-finalment-esmena-totalitat-pressupostos-322697/).

Els socialistes i els republicans també han arribat a altres acords. Primer de tot, **el govern espanyol es compromet a fer efectiva la transferència dels 18,6 milions d’euros corresponent a les despeses de gestió dels Convenis de Beques signats des del 2005**. A més, l’executiu espanyol ha promès que convocarà el **Comitè de Seguiment per l’execució de les inversions de l’Estat a Catalunya** durant la primera quinzena de novembre. Els objectius d’aquesta darrera mesura són dos: identificar els motius pels quals les inversions a Catalunya són inferiors, i localitzar inversions que es puguin dur a terme durant aquest mateix any. A més, ERC i el PSOE han pactat **una clàusula de salvaguarda per garantir que no continuïn baixant les inversions estatals a Catalunya**.